પ્રાપ્ત માહિતી અનુસાર વર્ષ 2017-18નો શેરડીનો ભાવ ખૂબ જ ઓછો મળતા ખેડૂતોની સ્થિતિ દયનીય થઈ ગઈ હતી. ખાંડ બજારમાં મંદીને કારણે ખાંડના ભાવ નીચે જતાં રહ્યા હતા. જેની અસર ખેડૂતોને મળતા શેરડીના ભાવ પર થઈ હતી. પાછલા વર્ષ કરતાં 800 થી 1000 રૂપિયા પ્રતિ ટન શેરડીનો ભાવ ઓછો મળ્યા હતા જેના કારણે ખેડૂતોમાં ભારે રોષ જોવા મળ્યો હતો. રાજ્ય ખાંડ ઉદ્યોગ સંઘના પ્રમુખ અને સહકાર મંત્રી ઈશ્વરસિંહ પટેલ, ઉપપ્રમુખ કેતન પટેલ, સહિતના આગેવાનોએ ખેડૂતોના પડખે રહી ખેડૂતોને પોષણક્ષમ ભાવ મળે તે માટે કેન્દ્ર સરકારને રજૂઆત કરી હતી. આ રજૂઆતને પગલે કેન્દ્ર સરકારે ખાંડ ઉદ્યોગ માટે જાહેર કરેલ 8500 કરોડના પેકેજ પૈકી 215.98 કરોડ રૂપિયા સુરત ડિસ્ટ્રિક્ટ બેન્ક મારફતે સુરત અને તાપી જિલ્લાની સહકારી સુગર મિલોને ફાળવવાનું નક્કી કર્યું છે. આ રકમ બંને જિલ્લાની સુગર ફેક્ટરીઓને લોન પેટે ફાળવવામાં આવશે. જેનું એક વર્ષ માટે કોઈ વ્યાજ લેવામાં આવશે નહીં. અંદાજિત 216 કરોડની રકમ ફાળવવામાં આવતા સહકારી મિલોને ખેડૂતોને હપ્તા ચૂકવવામાં સરળતા રહેશે. સરકારની આ જાહેરાતથી સુરત અને તાપી જિલ્લાના ખેડૂતોને મોટી રાહત થવાની સંભાવના છે.